ओपी जिंदल कम्यूनिटी कॉलेज में ओबीसी के 200 युवाओं को दिया जाएगा निशुल्क प्रशिक्षण
रायगढ़ | ओपी जिंदल कम्यूनिटी कॉलेज, पूंजीपथरा में पिछड़ा वर्ग के 200 युवाओं को निशुल्क आवासीय प्रशिक्षण दिया जाएगा। राष्ट्रीय पिछड़ा वर्ग वित्त एवं विकास निगम तथा इरकॉन इंटरनेशनल लिमिटेड द्वारा प्रायोजित इस तिमाही प्रशिक्षण के लिए आवेदन 7 से 9 मार्च तक ओपी जिंदल कम्यूनिटी कॉलेज में जमा किए जा सकता है। इसके तहत 18 से 35 वर्ष के 200 ओबीसी युवाओं को आवासीय प्रशिक्षण के साथ भोजन एवं छात्रावास की सुविधा के साथ ही 80 फीसदी से अधिक उपस्थिति वाले प्रशिक्षणार्थियों को प्रतिमाह 1 हजार रुपए की छात्रवृत्ति भी दी जाएगी। इसके अलावा प्रशिक्षण पूरा होने पर उन्हें शासन की ओर से जारी प्रमाण पत्र भी प्रदान किया जाएगा। योजना के तहत राजमिस्त्री, कारपेंटर, वेल्डर, प्लम्बर, टर्नर, बारबेंडर और इलेक्ट्रिशियन ट्रेड में युवाओं को प्रशिक्षण दिया जाएगा।
hin_Deva hin_Deva